
KOLORADSKI HROŠČ (Leptinotarsa decemlineata)
V nasadih krompirja smo opazili povečan pojav odraslih osebkov koloradskega hrošča in našli tudi prve izlegle ličinke. Bodite pozorni na odložena jajčeca na spodnji strani listov in spremljajte razvoj ličink. Odraslih hroščev prve generacije ne zatiramo. V primeru, če so jajčeca odložena na več kot 20 % grmov, in da najdete izleženih 10 do 15 % ličink, opravite škropljenje z enim od insekticidov: Alverde je najbolj učinkovit za zatiranje mladih ličink, takoj po izleganju iz jajčec;  Asset five (6) ima dovoljenje za nujne primere, je kontaktni insekticid naravnega porekla; Benevia je insekticid z dotikalnim in želodčnim delovanjem, deluje na jajčeca in vse razvojne stopnje ličink; *Coragen in *Voliam sta kontaktna insekticida z želodčnim delovanjem, tretiranje z njima odsvetujemo v primeru bližajočih se padavin; Mospilan 20 SG ima sistemično delovanje, lahko ga uporabite tudi proti višjim razvojnim stadijem ličink, uporabite ga lahko največ dvakrat letno. V ekološki pridelavi krompirja lahko uporabite insekticide: Azatin EC, Laser 240 SC, Laser plus, Neemazal T/S ali pripravek na osnovi piretrina Raptol koncentrat. Piretroidi imajo pri visokih temperaturah slabšo učinkovitost! Za dobro učinkovitost večine sredstev je pomembno, da zatirate ličinke čim nižjih razvojnih stadijev. Foliarno škropljenje (preko listov) proti ličinkam koloradskega hrošča s sistemičnimi insekticidi zaščiti krompir za dobo 3-5 tednov ob predpostavki, da je škropljenje opravljeno v skladu z dobro kmetijsko prakso. Odmerek pripravka na hektar je potrebno enakomerno razporediti na površino, pri čemer naj bo poraba vode 300-600 L/ha. Če uporabite kontaktne insekticide, škropljenje po potrebi ponovite po 7-10 dneh. Pri zgodnjem krompirju bodite pozorni na karenčno dobo (čas od zadnje uporabe sredstva do spravila pridelka)! 
Preglednica 1: Insekticidi za zatiranje koloradskega hrošča v krompiriščih v Sloveniji v letu 2023
	Fitofarmacevtsko sredstvo
	Aktivna snov
	Odmerek na ha
	Karenca (dni)

	Alverde (ni v prodaji v letu 2023)
	metaflumizon
	0,25 L
	14

	Asset five (6)
	piretrin
	0,38 L
	3

	Azatin EC
	azadirahtin A
	1,5 L
	3

	Benevia
	ciantraniliprol
	0,125 L
	14

	*Coragen
	klorantraniliprol
	0,06 L
	14

	Laser 240 SC (ni v prodaji v letu 2023)
	spinosad
	0,2 L
	7

	Laser plus
	spinosad
	0,04 L
	14

	Mospilan 20 SG 
	acetamiprid
	 0,1kg
	14

	Neemazal T/S 
	azadirahtin A
	2,5 L
	4

	Raptol koncentrat
	olje ogrščice + piretrin
	 8,0 L
	3

	*Voliam
	klorantraniliprol
	0,06 L
	14


Ob škropljenju upoštevajte vse zakonske predpise o varovanju čebel, upoštevajte predpisane varnostne pasove do voda in karenčne dobe!
Za insekticid označen z zvezdico pred imenom (*FFS) velja prepoved uporabe na najožjih vodovarstvenih območjih (VVOI)!

